Document ID: 32007R0162

KOMISIJAS REGULA (ΕΚ) Nr. 162/2007
(2007. gada 19. februāris),
ar ko groza Eiropas Parlamenta un Padomes Regulu (EK) Nr. 2003/2003 par mēslošanas līdzekļiem ar mērķi pielāgot regulas I un IV pielikumu tehniskajam progresam
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 13. oktobra Regulu (EK) Nr. 2003/2003 par mēslošanas līdzekļiem (1), un jo īpaši tās 31. panta 3. punktu,
tā kā:
(1)
Regulas (EK) Nr. 2003/2003 I pielikuma E iedaļā uzskaitīti tie mikroelementus saturošie neorganisko mēslošanas līdzekļu tipi, kurus saskaņā ar minētās regulas 3. pantu var saukt par “EK mēslošanas līdzekļiem”. Saraksts ietver vairākus mēslošanas līdzekļus, kuros mikroelementi ir ķīmiski kombinēti ar helātus veidojošo aģentu. Minētā pielikuma E3.1. tabulā ir dots atļauto helātus veidojošo aģentu saraksts.
(2)
Tāda mēslošanas līdzekļa tipa specifikācija, kurā helatētais mikroelements ir dzelzs, ļauj izmantot vienu atļauto helātus veidojošo aģentu vai to maisījumu, nodrošinot, ka helātēto daļu var noteikt, izmantojot Eiropas standartā EN 13366 aprakstīto metodi, un katru helātus veidojošo aģentu maisījumā var atsevišķi identificēt un noteikt tā daudzumu, izmantojot EN 13368.
(3)
Šie noteikumi attiecībā uz dzelzs mikroelementus saturošiem mēslošanas līdzekļiem, kuru sastāvā ir helatēta dzelzs, ir jāatjaunina trīs jomās. Pirmkārt, lai skaidri noteiktu, ka vismaz 50 % ūdenī šķīstošas dzelzs ir jāhelatē ar atļautiem helātus veidojošiem aģentiem. Otrkārt, lai precizētu, ka atļauto helātus veidojošo aģentu var minēt uz mēslošanas līdzekļa tipa apzīmējuma tikai tad, ja tas helatē ne mazāk kā 1 % ūdenī šķīstošās dzelzs. Treškārt, lai vispārinātu atsauci uz Eiropas standartiem, kas ļautu izmantot papildu Eiropas standartus.
(4)
Atļauto helātus veidojošo aģentu, kas uzskaitīti Regulas (EK) Nr. 2003/2003 I pielikuma E3.1. iedaļā, ķīmiskie nosaukumi ir paredzēti, lai aprakstošā veidā atšķirtu vienas vielas dažādus izomērus. Tā kā zinātniskajā sabiedrībā šīm vielām plaši lieto vairākas atšķirīgas nomenklatūras, pastāv iespēja, ka tās tiek nepareizi noteiktas. Lai nodrošinātu viennozīmīgu helātus veidojošo aģentu noteikšanu, katram ierakstam minētajā pielikumā būtu jānorāda atbilstošie CAS numuri (Chemical Abstracts Service of the American Chemical Society), kas unikāli identificē helātus veidojošo aģentu dažādus izomērus. Tādēļ ir lietderīgi svītrot trīs helātus veidojošo aģentu izomērus, kurus nevar viennozīmīgi identificēt ar CAS numura palīdzību.
(5)
Helātus veidojošajiem aģentiem būtu jālieto konsekventāka nomenklatūra un būtu jāprecizē atzinums saskaņā ar kuru atļautajiem helātus veidojošajiem aģentiem ir jāatbilst pārējiem Kopienas tiesību aktiem.
(6)
Regulas (EK) Nr. 2003/2003 IV pielikums ietver sīkus aprakstus analīzes metodēm, ko izmanto, lai noteiktu “EK mēslošanas līdzekļu” uzturvielu saturu. Šie apraksti jālabo, lai iegūtu pareizas analīzes vērtības.
(7)
Tādēļ Regula (EK) Nr. 2003/2003 ir attiecīgi jāgroza.
(8)
Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 2003/2003 32. pantu,
IR PIEŅĒMUSI ŠO REGULU.
1. pants
1. Regulas (EK) Nr. 2003/2003 I pielikumu groza saskaņā ar šīs regulas I pielikumu.
2. Regulas (EK) Nr. 2003/2003 IV pielikumu groza saskaņā ar šīs regulas II pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 19. februārī

Labels: 7
3
15
6